《刘器之阴山七骑图》
宋代·孔武仲

北风飒飒边云黄，飞沙噎日天惨苍。
驾鹅鸣哀雁不翔，七骑正出阴山旁。
山傍阴尘岁无阳，鸟飞堕翼人立僵。
犯寒跨鞍知悍强，以此决战谁能当。
面颜虽在姓莫详，一一胡帽胡衣裳。
马蹄涩缩弓不张，但见旗旆随飞扬。
凤瓶倒酒进其王，俯仰意气骄雪霜。
横斜道路深浅冈，想见射获多麏麞。
时平不复忧犬羊，但见楼兰驰骕骦。
仍嗤苦淡无辉光，人生所乐惟故乡。
彭城妙本家世藏，托以轻缣盛锦囊。
持来舒卷临华堂，环视叹诧几发狂。
我生未省到朔方，坐令出塞意慨慷。
攘归可敌千金装，长厚不疑同舍郎。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。